Številka: 35409-357/2019-2550-43

Datum: 14. 7. 2021

Ministrstvo za okolje in prostor izdaja na podlagi 38.a člena Zakona o državni upravi (Uradni list RS, št. 113/05-ZDU-1-UPB4, 126/07-ZUP-E, 48/09,8/10-ZUP-G, 8/12-ZVRS-F, 21/12, 47/13, 12/14 in 90/14), 46. člena Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/80, 108/09, 48/12, 57/12, 92/13, 56/15, 102/15, 30/16, 61/17-GZ, 21/18 – ZNOrg, 84/18-ZIURKOE in 158/20), 114. in 119. člena Zakona o urejanju prostora (Uradni list RS, št. 61/2017) in 145. člena Zakona o splošnem upravnem postopku (Uradni list RS. št. 24/06-UPB2, 105/06-ZUS-1, 126/07, 65/08, 47/09-odl. US, 8/2010, 82/2013 in 175/20 – ZIUOPDVE) v upravni zadevi odločitve o sprejemljivosti vplivov izvedbe plana na okolje za Občinski podrobni prostorski načrt za kamnolom Skrbinjek, pripravljavcu plana, Občini Poljčane, Bistriška cesta 65, 2319 Poljčane, ki jo zastopa podjetje REGION projektivni biro Brežice d.o.o., Cesta prvih borcev 11, 8250 Brežice, naslednjo

# ODLOČBO

1. Vplivi plana na okolje, ugotovljeni v postopku celovite presoje vplivov na okolje za Občinski podrobni prostorski načrt za kamnolom Skrbinjek, (Region, projektivni biro Brežice d.o.o., št. projekta 3252/U-19, april 2021, dopolnjeno julij 2021) so sprejemljivi ob upoštevanju omilitvenih ukrepov, določenih v okoljskem poročilu.
2. V tem postopku ni bilo stroškov.

# Obrazložitev

I

Pripravljavec plana, Občina Poljčane, Bistriška cesta 65, 2319 Poljčane, ki jo zastopa podjetje REGION projektivni biro Brežice d.o.o., Cesta prvih borcev 11, 8250 Brežice, je z vlogo, z dne 31. 5. 2021, prejeto 2. 6. 2021, Ministrstvo za okolje in prostor (v nadaljnjem besedilu Ministrstvo) zaprosil za odločitev o sprejemljivosti vplivov izvedbe Občinskega podrobnega prostorskega načrta za kamnolom Skrbinjek (v nadaljnjem besedilu OPPN) na okolje.

Vloga je bila dopolnjena dne 10. 6. 2021 in 2. 7. 2021.

Vlogi in dopolnitvama je bilo priloženo:

- Občinski podrobni prostorski načrt (OPPN) za kamnolom Skrbinjek - predlog (REGION, d.o.o., št. projekta 3252/U-19, april 2021);

- Okoljsko poročilo za Občinski podrobni prostorski načrt za kamnolom Skrbinjek, (AS Svetovanje, Anes Durgutović s.p., št. 263-2020, junij 2020);

- Aneks št. 1 k okoljskemu poročilu (AS Svetovanje, Anes Durgutović s.p., september 2020);

- Pojasnilo k Okoljskemu poročilu za »OPPN za Kamnolom Skrbinjek« po izvedeni javni razgrnitvi, z dne 23. 4. 2021;

- Občinski podrobni prostorski načrt (OPPN) za kamnolom Skrbinjek - predlog (REGION, d.o.o., št. projekta 3252/U-19, april 2021, dopolnjeno julij 2021, po usklajevanju z Ministrstvom za zdravje).

Ministrstvo je v postopku prejelo mnenja nosilcev urejanja prostora in organizacij, ki sodelujejo v postopku celovite presoje vplivov na okolje, in sicer:

- mnenje Zavoda RS za varstvo narave, št. 3563-0003/2021-2, z dne 19. 5. 2021, prejeto 20. 5. 2021;

- mnenje Direkcije RS za vode, št. 35024-75/2021-2, z dne 23. 6. 2021, prejeto 24. 6. 2021;

- mnenje Ministrstva za kulturo št. 35012-45/2020/24, z dne 9. 7. 2021, prejeto 13. 7. 2021;

- mnenje Ministrstva za zdravje s prilogo št. 212b-09/1649-20/NP-2440166-2, z dne 29. 6. 2021, prejeto 2. 7. 2021;

- mnenje Ministrstva za zdravje s prilogo št. 212b-09/1649-20/NP-2440166-21, z dne 7. 7. 2021, prejeto 8. 7. 2021.

II

Ministrstvo je z odločbo, št. 35409-357/2019/17, z dne 14. 7. 2020 odločilo, da je za Občinski podrobni prostorski načrt za kamnolom Skrbinjek treba izvesti celovito presojo vplivov na okolje. Presoja sprejemljivosti vplivov izvedbe plana na varovana območja narave ni bila sestavni del postopka.

Za predmetni občinski podrobni prostorski načrt je bilo izdelano okoljsko poročilo, (AD Svetovanje, Anes Durgutović s.p., št. 263-2020, junij 2020 in september 2020), za katero je ministrstvo izdalo mnenje, št. 35409-357/2019-2550-28, z dne 23. 12. 2020, da je ustrezno.

Pripravljavec plana je gradivo javno razgrnil v času od 3. 2. 2021 do vključno 4. 3. 2021. V okviru javne razgrnitve gradiva je bila izvedena tudi javna obravnava, in sicer 24. 2. 2021.

III

Po 46. členu Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/80, 108/09, 48/12, 57/12, 92/13, 56/15, 102/15, 30/16, 61/17-GZ, 21/18 – ZNOrg, 84/18-ZIURKOE in 158/20; v nadaljnjem besedilu ZVO-1) ministrstvo v 30 dneh od prejema plana ob upoštevanju mnenj ministrstev in organizacij iz 42. člena tega zakona izda odločbo, s katero plan potrdi, če presodi, da so njegovi vplivi na okolje sprejemljivi, ali potrditev zavrne, če presodi, da vplivi izvedbe plana na okolje niso sprejemljivi.

Pripravljavec plana mora v planu v čim večji meri upoštevati pisna mnenja in pripombe o sprejemljivosti vplivov izvedbe plana na okolje, ki jih s stališča svoje pristojnosti in glede na vsebino plana pripravijo ministrstva in organizacije, pristojne za posamezne zadeve varstva okolje ali varstvo ali rabo naravnih dobrin ali varstvo kulturne dediščine. Prav tako mora pripravljavec plana v čim večji meri upoštevati mnenja in pripombe javnosti iz 43. člena ZVO-1. Na podlagi mnenj ministrstev in organizacij ter mnenj in pripomb javnosti pripravljavec plan ustrezno spremeni in dopolni ter ga pošlje ministrstvu v potrditev.

Po 119. členu Zakona o urejanju prostora (Uradni list RS, št. 61/17-ZUreP-2; v nadaljnjem besedilu: ZUreP-2), se za postopek priprave in sprejetja OPPN smiselno uporabljajo določbe, ki veljajo za postopek priprave in sprejetja OPN.

V 114. členu ZUreP-2 občina pozove državne nosilce urejanja prostora, da v 30 dneh podajo mnenje k predlogu OPN. Državni nosilci urejanja prostora, ki sodelujejo pri celoviti presoji vplivov na okolje, hkrati z mnenjem k predlogu podajo tudi mnenje o sprejemljivosti vplivov izvedbe OPN na okolje.

Pripravljavec plana je z vlogo, z dne 31. 5. 2021, prejeto 2. 6. 2021, zaprosil Ministrstvo za odločitev o sprejemljivosti vplivov izvedbe predloga Občinskega podrobnega prostorskega načrta za kamnolom Skrbinjek na okolje. Ministrstvo je prejelo mnenja naslednjih nosilcev urejanja prostora in organizacij, ki sodelujejo v postopku celovite presoje vplivov na okolje: Zavoda RS za varstvo narave, št. 3563-0003/2021-2, z dne 19. 5. 2021, prejeto dne 20. 5. 2021; Direkcije RS za vode, št. 35024-75/2021-2, z dne 23. 6. 2021, prejeto 24. 6. 2021, Ministrstva za kulturo št. 35012-45/2020/24, z dne 9. 7. 2021, prejeto 13. 7. 2021 in Ministrstva za zdravje s priloženima mnenjema Nacionalnega laboratorija za zdravje, okolje in hrano, št. 212b-09/1649-20/NP-2440166-2, z dne 29. 6. 2021, prejeto 2. 7. 2021 in št. 212b-09/1649-20/NP-2440166-21, z dne 7. 7. 2021, prejeto 8. 7. 2021.

Zavod RS za varstvo narave je v mnenju, št. 3563-0003/2021-2, z dne 19. 5. 2021, prejetem 20. 5. 2021 navedel, da OPPN v celoti upošteva vsebino splošnih in konkretnih naravovarstvenih smernic in je z njo usklajen. Zavod RS za varstvo narave zato meni, da je vpliv izvedbe OPPN s stališča varstva narave sprejemljiv.

Direkcija RS za vode je v mnenju, št. 35024-75/2021-2, z dne 23. 6. 2021, prejetem 24. 6. 2021 navedla, da k predlogu OPPN podaja pozitivno mnenje. Iz okoljskega poročila je razvidno, da je ocena vpliva na okoljski cilj »dobro stanje voda« C – vpliv je nebistven zaradi izvedbe omilitvenih ukrepov. Direkcija RS za vode meni, da je izdelovalec okoljskega poročila vplive korektno ocenil, zato je okoljsko poročilo z vidika upravljanja z vodami ustrezno, vplivi OPPN na okolje pa sprejemljivi.

Ministrstvo za kulturo je v mnenju, št. 35012-45/2020/24, z dne 9. 7. 2021, prejetem 13. 7. 2021, navedlo, da OPPN zadeva kulturni spomenik Ljubično - Znamenje (EŠD 6988), zato je v fazi priprave izhodišč, glede na način odkopa mineralne surovine in transport, podalo mnenje, da bo OPPN verjetno pomembno vplival na navedeno enoto kulturne dediščina, zaradi česar je pripravljavec plana zagotovil izdelavo okoljskega poročila. Ministrstvo za kulturo je v mnenju navedlo tudi, da je okoljsko poročilo sledilo zagotavljanju varstva kulturne dediščine v času posegov, določilo monitoring v času obratovanja ter obveznosti lastnika in strokovnih služb varstva kulturne dediščine v primeru pojava negativnih posledic, opredelilo se je tudi do arheologije. Ministrstvo za kulturo meni, da je okoljsko poročilo ustrezno ovrednotilo vplive izvedbe OPPN na kulturni spomenik in nakazalo rešitve v zvezi s potencialno arheologijo. Skladno z navedenim in ob upoštevanju omilitvenih ukrepov iz okoljskega poročila Ministrstvo za kulturo meni, da je vpliv izvedbe OPPN na kulturno dediščino sprejemljiv.

Ministrstvo za zdravje je posredovalo mnenje Nacionalnega laboratorija za zdravje, okolje in hrano (v nadaljnjem besedilu NLZOH), št. 212b-09/1649-20/NP-2440166-2, z dne 29. 6. 2021, prejeto dne 2. 7. 2021, s katerim soglaša. NLZOH je v mnenju ugotovil pomanjkljivosti OPPN glede oddaljenosti stanovanjskih objektov od kamnoloma, uporabe materiala za sanacijo kamnoloma, transporta mineralnih surovin, vodovarstvenega območja in omilitvenih ukrepov za varstvo zraka ter zahteval dopolnitev.

Pripravljavec plana je dne 2. 7. 2021 na Ministrstvo posredoval predlog OPPN, dopolnjen na podlagi pripomb iz mnenja NLZOH. Ministrstvo je, dne 5. 7. 2021, dopolnjeno gradivo posredovalo na Ministrstvo za zdravje in ga pozvalo, da ponovno poda mnenje o sprejemljivosti vplivov izvedbe OPPN na okolje.

Ministrstvo za zdravje je na podlagi poziva posredovalo mnenje NLZOH, št. 212b-09/1649-20/NP-2440166-21, z dne 7. 7. 2021, prejeto 8. 7. 2021, s katerim soglaša. NLZOH je v mnenju navedel, da na podlagi predložene dokumentacije meni, da je OPPN s stališča varstva zdravja ljudi ustrezno pripravljen in zato sprejemljiv.

IV

Po pregledu celotnega gradiva in na podlagi prejetih pozitivnih mnenj, Ministrstvo meni, da so vplivi izvedbe Občinskega podrobnega prostorskega načrta za kamnolom Skrbinjek na okolje sprejemljivi.

Skladno s šestim odstavkom 22. člena Uredbe o okoljskem poročilu in podrobnejšem postopku celovite presoje vplivov izvedbe planov na okolje (Uradni list RS, št. 73/05) morajo biti v sklepu o potrditvi plana navedeni tudi omilitveni ukrepi, s katerimi se odpravljajo pričakovani bistveni ali uničujoči vplivi, merila in pogoji, ki morajo biti izpolnjeni, da se plan lahko izvede ter načini spremljanja izvajanja plana.

Skladno s prvim odstavkom 23. člena Uredbe o okoljskem poročilu in podrobnejšem postopku celovite presoje vplivov izvedbe planov na okolje se v sklepu o potrditvi plana odloči tudi o spremljanju izvajanja plana.

Omilitveni ukrepi so vključeni v predlog Občinskega podrobnega prostorskega načrta za kamnolom Skrbinjek v 23., 26., 27. in 29. členu. Spremljanje stanja okolja je določeno v okoljskem poročilu.

Pouk o pravnem sredstvu: Zoper to odločbo ni pritožbe, pač pa se lahko sproži upravni spor in sicer z vložitvijo tožbe, ki se vloži v roku 30 dni po vročitvi te odločbe na Upravno sodišče Republike Slovenije, Fajfarjeva 33, Ljubljana. Tožba se vloži pisno pri navedenem sodišču.

Postopek vodila:

Mojca Lenardič

Podsekretarka

mag. Andrej Vizjak

MINISTER

Vročiti:

* REGION projektivni biro Brežice d.o.o., Cesta prvih borcev 11, 8250 Brežice

V vednost (elektronsko):

* Ministrstvo za kulturo, Direktorat za kulturno dediščino, [gp.mk@gov.si](mailto:gp.mk@gov.si)
* Ministrstvo za zdravje, Direktorat za javno zdravje, [gp.mz@gov.si](mailto:gp.mz@gov.si)
* Direkcija RS za vode, Sektor območja Drave, [gp.drsv-mb@gov.si](mailto:gp.drsv-mb@gov.si)
* Zavod RS za varstvo narave, OE Maribor, [zrsvn.oemb@zrsvn.si](mailto:zrsvn.oemb@zrsvn.si)